
[bookmark: _GoBack]Բողոքարկման հանձնաժողովը (այսուհետ նաև՝ Հանձնաժողով) քննության առնելով քրեական մասնագիտացման բաժնի մինչդատական քրեական վարույթի նկատմամբ դատական վերահսկողության գործերի և օպերատիվ-հետախուզական միջոցառումներ իրականացնելու մասին միջնորդությունների ենթաբաժնի համալրման նպատակով անցկացվող որակավորման գրավոր քննության արդյունքների դեմ բերված բողոքը,

Բողոքարկվել են քրեական իրավունք բաժնի 10-րդ, 14-րդ, և քրեական դատավարություն (մինչդատական վարույթի հարցեր) բաժնի 7-րդ, 10-րդ, 18-րդ, 29-րդ հարցերը:

Քրեական իրավունք բաժին 
Հարց 10
Հավակնորդը որպես ճիշտ պատասխան նշել է առաջադրվածներից 1-ինը, այն է՝ պահեստարան ապօրինի մուտք գործելով գողություն, մինչդեռ ճիշտ պատասխանն է 4-րդը՝ պահեստարան ապօրինի մուտք գործելով գողության փորձ, քանի որ Ս-ի կողմից իրականացվել է ՀՀ քրեական օրենսգրքի 177-րդ հոդվածի 2-րդ մասի 3-րդ կետի օբյեկտիվ կողմի բոլոր գործողությունները, սակայն նրա կամքից անկախ հանգմանքներում հանցագործությունն ավարտին չի հասցվել, քանի որ հափշտակության առարկան՝ որպես արժեք ներկայացնող գույք, բացակայել է: Հարկ է նկատել, որ հավակնորդը ուշադրության չի արժանացրել խնդրի բովանդակության մեջ տեղ գտած «ենթակա էր ոչնչացման» եզրույթին:
Հարց 14
Հավակնորդը որպես ճիշտ պատասխան է ընտրել առաջադրվածներից 2-րդը, այն է՝ անզգուշությամբ առողջությանը միջին ծանրության վնաս պատճառել, մինչդեռ ներկայացվածներից ճիշտ տարբերակը 4-րդն է, այն է՝ դիտավորությամբ առողջությանը թեթև վնաս պատճառել և անզգուշությամբ առողջությանը միջին ծանրության վնաս պատճառել, քանի որ առկա է նաև դիտավորությամբ առողջությանը թեթև վնաս պատճառելու ավարտված հանցակազմ:
Քրեական դատավարություն (մինչդատական վարույթի հարցեր)
Հարցեր 7-րդ, 10-րդ, 18-րդ, 29-րդ
Հավակնորդը նախ փաստարկել է, որ իր կողմից ընտրվել է ճիշտ պատասխանը՝ 3-րդը,  այն է՝ մերժել բողոքը՝ բողոքարկման ոչ ենթակա որոշում լինելու հիմնավորմամբ, գտնելով, որ չհեռանալու մասին ստորագրություն խափանման միջոց ընտրելու մասին որոշումը ընդհանրապես մինչդատական վարույթի նկատմամբ դատական վերահսկողության առարկա չի հանդիսանում, քանի որ այն նախատեսված չէ ՀՀ քրեական դատավարության օրենսգրքի 290-րդ հոդվածում թվարկված որոշումների ցանկում: Մինչդեռ, Վճռաբեկ դատարանի ձևավորած նախադեպային իրավունքի համաձայն՝ գործի նախնական քննության փուլում, ՀՀ քրեական դատավարության օրենսգրքի 290-րդ հոդվածի 1-ին և 2-րդ մասերով նախատեսված որոշումներից զատ, դատարան կարող են բողոքարկվել քրեական հետապնդման մարմինների այն բոլոր որոշումներն ու գործողությունները (անգործությունը), որոնց բողոքարկումը դատավարության ավելի ուշ փուլում՝ դատարանում գործն ըստ էության քննելիս անհնար է, կամ այն կհանգեցնի անձի իրավունքների և օրինական շահերի անհամարժեք սահմանափակման» (տե՛ս Վարուժան Մանուկյանի գործով Վճռաբեկ դատարանի 2010 թվականի նոյեմբերի 5-ին կայացված թիվ ԵԿԴ/0060/11/10 որոշման 16-րդ կետը):
Հավակնորդը միաժամանակ փաստարկել է, որ առաջադրանքը կրկնվել է տվյալ տարբերակի այլ հարցերում, որոնց մեջ ևս ընտրել է նույն տարբերակը, որը գնահատվել է սխալ: Ըստ հավակնորդի՝ առնվազն մյուս 3 հարցերի պատասխանները պետք է գնահատվեր իր օգտին:  Նշվածի կապակցությամբ, հարկ է նշել, որ Գնահատման հանձնաժողովի արձանագրության համաձայն՝ կրկնվող հարցերի դեպքում Գնահատման հանձնաժողովը յուրաքանչյուր հարց գնահատել է ըստ տրված պատասխանի, այսինքն՝ 4 դրական պատասխանի դեպքում տվել է 4 միավոր, 4 բացասականի դեպքում՝ այդ միավորները հանվել են: Գնահատման նման մոտեցումը ընդունելի է նաև Բողոքարկման հանձնաժողովի համար, նկատի ունենալով այն հանգամանքը, որ թեստերը ստուգում են ոչ միայն անձի գիտելիքների մակերեսային իմացությունը, այլ գիտելիքի կայունությունը, հավակնորդի ուշադրությունը, հետևաբար նույն հարցի 4 անգամ կրկնությունը կարող էր վեր հանել որպես դատավոր աշխատելու ընթացքում անհրաժեշտ այնպիսի կարողություններ, ինչպիսին են վրիպակները նկատելու, ուշադրությունը կենտրոնացնելու ունակությունը:
Ելնելով վերոգրյալից և ղեկավարվելով «Հայաստանի Հանրապետության դատական օրենսգիրք» սահմանադրական օրենքի 105.1-րդ հոդվածով, ինչպես նաև Բարձրագույն դատական խորհրդի՝ 2021 թվականի հուլիսի 15-ի թիվ ԲԴԽ-50-Ո-119 որոշմամբ հաստատված թիվ 4 հավելվածի 29-րդ կետով Բողոքարկման հանձնաժողովը՝

Թիվ 79456 ծածկագրով աշխատանքի քննության արդյունքների դեմ բերված բողոքը ամբողջությամբ մերժել: 
  
ՀԱՆՁՆԱԺՈՂՈՎԻ ՆԱԽԱԳԱՀ՝                                                        Ռ.ՄԽԻԹԱՐՅԱՆ
ՀԱՆՁՆԱԺՈՂՈՎԻ ԱՆԴԱՄՆԵՐ՝                                                        Ա.ՂՈՒԿԱՍՅԱՆ
                                                                                                               Վ.ՍՈՒՔԻԱՍՅԱՆ
